
Fieri  tamen  potest,  ut  morbus  quidem  id  desideret,  corpus 
autem  vix  pati  posse  videatur  : sed  si  nullum  tamen  appareat 
aliud  auxilium,  periturusque  sit,  qui  laborat,  nisi  temeraria 
quoque  via  fuerit  adjutus  ; in  hoc  statu  boni  medici  est  os- 
tendere, quam  nulla  spes  sit  sine  sanguinis  detractione,  fa- 
terique,  quantus  in  hac  ipsa  metus  sit : et  tum  demum,  si 
exigatur,  sanguinem  mittere. 

Celsus,  Lib.  ix.  cap.  x. 

DISPUTATIO  MEDICA 


INAUGURALIS 


DE 

PNEUMONIA. 


PRAEFANDA. 

J am  diu  ars  Apollinaris  in  partes  duas  diduc- 
ta est : quaedam  scilicet  morborum  genera  vic- 
tu et  vitae  ratione  idoneis,  et  medicamentis  in- 
gestis ; alia  manu  admota,  id  est,  remediis  parti 
exteriori  impositis,  aut  ferramentis  adhibitis,  cu- 
rari solent.  Illis  medici,  his  chirurgi  interes- 
se,  officium  esse  fertur.  Nuperi  vero  dubitant, 
jureque  optimo,  uti  opinor,  necne  ars  medicina- 

lis  recte  hancce  acceperit  distributionem.  Per- 
pauci equidem  eorum  morborum,  qui  manum 
chirurgi  desiderant,  non  simul  ea  auxilia  postu- 
lant, quae  medicina  promittit.  Res  porro  chi- 
rurgica iisdem  principiis  et  legibus,  quibus  me- 
dica, nititur.  Hisce  perspectis,  manifestum  est 
antiquos  optime  ita  easdem  consociasse,  ut  ii- 
dem  viri  utramque  sequi  soliti  sint : et  recen- 
tiores,  iis  invicem  disjunctis,  haud  parum  erras- 
se. Hoc  potissimum  invicem  distant  morbo- 
rum genera,  quibus  curandis  medicina  aptatur, 
ab  iis,  quae  manu  et  ferramentis,  &c.  devincun- 
tur, quod  illa  in  partes  exteriores,  haec  in  pene- 
tralia corporis,  nec  raro  in  viscera,  quae  officiis 
vitae  flammae  alendae  necessariis  perfungun- 
tur, incumbunt.  Sive  illis,  sive  his  inflammatio, 
uti  exemplo  utar,  contingat,  utrisque  actio  vi- 
tiosa eadem  existit,  notae  sunt  consimiles,  cu- 
randi ratio  eadem.  Quod  ad  curationem,  ea- 
dem remediorum  genera  utrisque  conveniunt : 
illae  tamen,  si  opus  sit,  excidi  aut  ferramentis 
secari,  aut  admota  medicamina  accipere,  pos- 
sunt : haec  contra,  prae  situ  et  muneribus,  nul- 
la istorum  impune  subeunt. 

Nullum  fortasse  omnium  valetudinis  adversae 
generum  luculentius  quam  Aneurisma  senten- 
tiam jam  propositam,  nimirum  artem  medendi 
non  rite  in  duas  partes  diduci,  comprobare  vi- 
detur. Medicamentis  enim  et  victu  unicis  in- 
nitendum, quoties  arteria  magna  aliave  ei  pro- 
pinqua eo  morbo  vitiatur  : quod  si  arteria  popli- 
tea implicatur,  siquidem  citra  vitae  discrimen 
deficere  potest,  femore  inciso,  arteriam  ligare 
solemus.  Haec  mihi  in  mentem  venerunt  de 
pulmonis  inflammatione  quaedam  scripturo  : 
qua  nulla  omnino  saepius  mortales  adoritur,  a- 
criorem  medendi  rationem  flagitat,  aut  potius 
studium  omnium  artis  Machaoniae  peritorum 
sibi  vindicat.  Eoque  potius  impulsus  sum,  qui 
hoc  argumentum  eligam,  quod  valetudini  nau- 
tarum chirurgus , ut  aiunt,  praepositus  ingen- 
tem multitudinem  eo  malo  tentatam  cognove- 
rim. 

Nullus  omnium  morborum,  quibus  genus  hu- 
manum patet,  citiori  pede  ad  fatum  ruit,  nullus 
exitiosior,  quam  pulmonis  inflammatio  : nullo 
urgente,  maturius  acriusve  agendum.  Tanto 

enim  imperio  hoc  viscus  valetudinem  regit,  tan- 
tique interest,  idem  actione  integra  et  expedita 
perfrui,  ut  intra  spatium  perexiguum,  imo  vero 
horam  unicam,  ni  medicus  ope  summa  renita- 
tur, ad  mortem  festinare  possit.  Simul  atque 
inflammatio  pulmoni  aliisve  partium  interiorum 
radices  quasi  altius  infixerit,  id  quod  cito  eveni- 
re solet,  ocyus  ocyusque  increscere  videtur ; a- 
deo  ut  ipsissima  medicinae  auxilia,  quae  inter 
principia  concessa  eam  debellassent,  demum 
frustra  ejus  impetui  obnitantur.  Illud  porro 
scire  licet,  quo  jam  saepius  inflammatio  partem 
affecerit,  eo  facilius  eandem  renasci,  eo  pertina- 
ciorem et  acerbiorem  saevire,  eoque  validius  re- 
mediis praesentissimis  obstare.  Nec  minimi  re- 
fert, quando,  nimirum  citius  an  serius,  inflam- 
matio proposita  subigatur.  Si  enim  aeger  natu- 
ra ad  Phthisin pulmonalem  sit  proclivior,  facile  in 
eam  labitur,  hac  inflammatione  accensa : eo- 
que saepius  et  facilius,  quo  jam  diutius  haec 
perstiterit  et  processerit.  Optime  equidem  hic 
citare  licet,  quae  cecinerit  immortalis  Shaks- 
spearius  : 

«<  If  it  were  done,  when  ’tis  donc,  tlien  ’twere  well 

“ It  were  donc  quickly.” 

Nullis  crebrius  Pneumonia  vexatos  curare, 
quam  medicis  classi  Britannicae  praepositis  con- 
tigit: nautae,  prae  officiis  et  negotiis,  quae  indies 
adire  consuerunt,  coelo  procellis  et  imbribus  tur- 
bato objecti,  quam  maxime  huic  morbo  patent. 
Medici  juniores  navales  minus  quam  seniores 
rationibus  inanibus  vetustis  irretiti,  earumque 
rerum,  quas  ipsae  curationes  ostendunt  et  do- 
cent, servantiores,  longe  valentioribus  reme- 
diis utuntur,  multoque  plures  inflammatione  la- 
borantium ad  salutem  perducunt.  Neque  ullus 
dubito  usu  doctus,  quin  ex  omnibus  viscerum 
inflammatione  correptis,  multo  pauciores  ab  an- 
no mdcccvto  usque  ad  hunc  diem,  quam  olim, 
succubuerint,  aut  in  alios  morbos,  sublata  in- 
flammatione, inciderint.  Non  solum  equidem 
medici  navales  et  militares,  verum  etiam  quo- 
rum est  populi  saluti  consulere,  nuper  acriorem 
et  feliciorem  inflammationis  curandae  rationem 
secuti  sunt.  Multi  ex  hodiernis  tantam  sangui- 
nis molem,  vena  incisa,  detrahere  consuerunt, 
idque  summo  profectu,  quanta  paucis  abhinc  an- 
nis missa  vel  clarissimos  et  rei  medicae  peritis- 

simos  perterruisset.  Neque  vero  novum  est, 
venas  inflammato  viscere  tortis,  aut  febrienti- 
bus vacuefieri.  Fabricius  ab  Aquapendente,  et 
plerique,  qui  iisdem  temporibus  florerent,  hoc 
remedio  potissimum  utebantur. 

Quum  saepenumero  mihi  contigit  inflamma- 
tionem pulmonis  acerbissimam  vidisse  inter  me- 
dicinam faciendam,  necnon  multis  eximiis  me- 
dicis interesse,  qui  eandem  usu  quam  optime 
perspexerint,  satius  duxi  hunc  morbum  argu- 
mento seligere,  quam  aliud  quodvis  adversae  va- 
letudinis genus,  de  quo  non  nisi  alienis  fontibus 
excerpta  proponere  liceret.  Haud  sane  nescio 
viros  clarissimos  de  Pneumonia  conscripsisse : 
res  tamen  utiles,  graves  et  cognitu  dignissimae, 
vix  sine  fructu  iterari  possunt. 

Ab  antiquissimis  temporibus  medici  malum 
propositum  notarunt  et  lucide  descripserunt. 
Alia  atque  alia  accepit  nomina,  pro  parte  pul- 
monis inflammata.  Ea  voce,  “ Pleuritis medi- 
ci usi  sunt  ad  pleuram  costarum  ; “ Peripneu- 

monia,”  ad  membranam  pulmoni  circumjectam, 
ej  usque  telam  reticulatam  inflammata,  desig- 
nanda. Cum  vero,  absumptorum  cadaveribus 
incisis,  hasce  saepius  opinione  vetustiorum  con- 
venire manifestum  est,  de  utraque  simul  agere 
in  animo  est : scilicet  de  Pneumonia,  veluti  am- 
bas complectente,  scribere. 

Cullenus  Pneumoniam  classi  Pyrexiae , et 
ordini  Phlegmasiae  subjectam,  ita  definivit  : 
“ Pyrexia  ; dolor  in  aliqua  thoracis  parte  j re- 
“ spiratio  difficilis  ; tussis.” 


DE  SIGNIS. 


Haec  inflammatio,  instar  aliarum,  ex  febre  in- 
cipere consuevit : artus  nempe  inhorrescunt,  et 
languent,  et  summa  cutis  praeter  naturam  calet. 
Dolor  acutus  et  pungens  alicubi  pectoris  cru- 
ciat; modo  tamen  hebetior,  haud  citra  quendam 


8 


DF,  PNEUMONIA. 


gravitatus  sensum.  Frequentius  dolor  sextae 
aut  septimae  costae  insidet,  mediaeque  parti  in- 
ter os  pectoris  et  dorsi  spinam  ; et  subinde  ad 
illud  fere  pertinens.  Aliquando  dolor  a latere 
ad  scapulam  aut  claviculam  ascendit ; alias  ad 
dorsum  inter  humeros  fertur ; nec  raro  ossi 
pectoris  subjacet ; et  sedem  pristinam  magna 
ex  parte  vel  prorsus  dimittit.  At  vero  longe 
saepius  uni  loco  infixus  manet : interdum  imum 
pectus  occupat,  ita  ut  jecur  aut  quodvis  aliud 
viscerum  abdominis  inflammari  visum  fuerit. 

Literis  traditum  fuit  quibusdam,  perpaucis 
sane  hoc  morbo  vexatis  dolorem  omnino  defuis- 
se. Quod  de  percelebri  viro,  Mirabeavo,  prae- 
dicatur. Multo  pluribus  aegrotantium  dolor 
latus  dextrum,  prae  laevo  infestat.  Dolor  et 
febris  indicia  simul  fere  accedunt : nonnun- 
quam  vero  ille  haec  antecedit.  Riverius  retulit 
cuidam  dolorem  integrum  diem  prius  cruciasse, 
quam  febris  inceperit.  Mihimet,  ad  classem 
Britannicam  medico,  compluries  accidit  nautas 
hoc  dolore  ex  improviso  correptos  novisse,  vel 
inter  navem  gubernandam,  vel  navigium  remi- 

giis  dirigendum ; aliave  munera  exequenda. 
Hoc  praesertim  hyeme,  mareque  Balticum  per- 
errans notavi.  Dolorem  istum  subitaneum 
nautae  vernacule  describunt  esse,  “ a violent 
“ stitch  in  the  breast qui  interdum  eo  usque 
anxit,  ut  ingentem  clamorem  ediderint,  crucia- 
tu oppressi.  Febrem  et  tussim  quam  celerrime 
supervenire  cognovi. 

Ineunte  morbo,  febris  saepe  levissima  exar- 
det ; pluresque  dies  tantuli  est,  ut  aeger  ad  so- 
lita negotia  adeunda  satis  valeat.  Plerisque  ta- 
men febris  et  reliquae  notae  inter  ipsa  princi- 
pia saeviunt ; plerumque  febris  subest  ardens, 
qualem  nempe  Cullenus  Synocham  nominat : 
subinde  profecto  Typhum  refert ; vel,  uti  me- 
dici vocant,  Typhoidea  est.  Modo  Pneumo- 
nia febre  hujusmodi  instructa  vulgaris  grassata 
fuit,  insidiataque  et  quasi  celata  vel  scientissi- 
mos  fefellit.  Annis  circiter  abhinc  undecim, 
paulo  postea  quam  medicus  classem  regiam  in- 
iissem,  febris  Typhoidea  inflammationi  adjunc- 
ta summa  vi  erumpebat,  plurimis  nautarum  cor- 
reptis, apud  duas  naves  bellicas  tunc  temporis 

B 


10 


DE  PNEUMONIA. 


Gotlienburgae  commoratas.  Medici  viribus  ar- 
tuum lajisis  signisque  inflammationis  obscuris 
decepti.  Typhum  pestilentem  urgere  judicabant; 
et,  ni  fallor,  contagium  nave  Danica  nuper  cap- 
ta exortum  habebant.  Tam  luctuosa  et  exitiosa 
nautis  haec  valetudo  fiebat,  ut  nostrates  opem 
medicos  Gothenburgenos  petierint ; qui  Pneu- 
monlam  illico  exardere  statuebant. 

Aliquando,  at  rarius,  febris  intermittens  hanc 
inflammationem  comitatur. 

Spirandi  difficultas  jam  ineunte  hac  inflam- 
matione accedit ; at  saepe  non  nisi  diebus  plu- 
ribus exactis,  acerbissima  vexat.  Dolor  alte  et 
graviter  inspirando  acuitur  ; nec  aeger  sine  cru- 
ciatu insigni  in  latus  affectum  cubat.  Subinde 
equidem  dolor  acutior  in  latus  sanum  decum- 
benti accidit : quibusdam  porro  non  nisi  supi- 
nis jacere  licet.  Saepe  spiritus  eo  usque  per- 
turbatur, tantumque  dolorem  movet,  ut  homo 
truncum  corporis  antrorsum  flectere  cogatur  : 
quo  ventris  musculis  laxatis,  septum  transver- 
sum facilius  munere  fungatur  : corpore  tamen 
vel  erecto,  vel  prope  ad  eum  positum  accedente, 

respiratio  expeditior  fit.  Spiritus  trahitur  et 
emittitur  citius  quam  natura  fert ; Van  Swie- 
tenus  quoque  anhelitum  praeter  consuetudinem 
calere  notavit. 

Tussis  nunquam  non  quaesitissimam  infert 
molestiam,  initio  sputi  fere  expers  : at  malis  in- 
crescentibus, pituita  exscreari  coepit,  tenuior  aut 
crassior,  variique  coloris  ; aliquando  cruenta. 
Inter  ipsa  principia  in  terris  aestuosis  flava  et 
opaca  expuitur. 

Quidam  nihil  omnino  ab  initio  ad  finem  hu- 
jus morbi  usque  extussiverunt ; quod  praeser- 
tim perituris  contingit.  Aliis  sputum  initio  sa- 
tis facile,  dein  subito  evanuit : quod  semper 
metum  jure  incutit.  Denique,  tussis  interdum 
defuisse  traditur;  maximeque  puerperis,  teste 
Hamiltono,  artis  obstetricae  professore. 

Ingravescente  inflammatione,  vultus  rubescit 
et  turget,  vasa  membranae  oculi  adnatae  intu- 
mescunt, et  caput  simul  dolet.  Nonnullis  ge- 
nae et  labra  purpurascunt : aeger  simul  irrequie- 
tus membra  jactat,  parumque  dormit. 

Arteriae  valide,  dure,  et  crebrius  quam  ex 
consuetudine  saliunt,  praesertim  dolore  acuto 
contorquente : modo  inaequaliter,  molliter  et 
languidius  moventur  ; idque  praecipue,  jam  in- 
veterascente inflammatione.  Nonnullis  arteria- 
rum motus  inter  initia  tardus  et  imbecillus,  Ae- 
nis arte  vacuefactis,  celerior  et  fortior  est  factus. 
Nec  defuerunt  aegri,  quibus  arteriae  lentius  et 
tardius  quam  integra  valetudine  micuerint,  cae- 
teris  simul  notis  instans  periculum  insignienti- 
bus, febreque  insigniter  ardente.  Dolore  hebe- 
te, pulsus  arteriarum  pleni  et  molles  esse  con- 
suerunt. Alvus  fere  pigra  parum  excernit ; at 
interdum  fluit.  Urina  principio  diluta  effluit ; 
versus  finem  non  raro  rufa ; ex  eaque  decidit 
rubrum  aut  fuscum  lateribus  tritis  non  dissimile. 

Sanguis,  vena  incisa,  detractus  firmior  appa- 
ret, et  tunicam  istam  corio  similem  exhibet.  V i- 
res  hac  inflammatione  tentatis  mature  labefieri 
incipiunt.  Tam  cito  equidem  pede,  tamque  ve- 
hementer progreditur,  ut  nisi  medicus  ope  sum- 
ma et  tempestive  renitatur,  aut  ipsam  vitae  fiam- 

mam  protinus  extinguat,  aut  aliorum  malorum 
vix  minus  exitiabilium  genitrix  fiat. 

Si  Tneumonia  idoneis  debelletur  remediis,  in- 
clinari fere  coepit  die  tertio,  quinto,  septimo, 
ullove  tempore  inter  hos  medio  : multo  tamen 
diutius  traxit ; subindeque  vel  die  quarto  deci- 
mo, aut  quinto  decimo  in  salutem  desiit.  Ple- 
rique  ante  diem  septimum  aut  moriuntur,  aut  re- 
valescere incipiunt. 


DE  FINIBUS. 


Inflammatio  multa  sibi  praefert,  quae  vires 
naturae  medicatrices  et  conservatrices  exhibent. 
Nihil  ad  eam  pertinens  clarius  hasce  saluti  con- 
sulere indicat,  quam  adhaesio  ; quae  minus 
recte  inflammationis  finis,  quam  actio  comita- 
trix,  nominatur.  Haec  utilitati  multiplici  inser- 
vit ; et  potissimum,  membranis  aut  visceribus 
natura  solutis,  aut  invicem  disjunctis,  vinculo 

novo  conglutinatis,  prohibet  ne  pus  aliusve  la- 
tex in  varias  partes,  quibus  multum  noceret, 
profluat.  Non  raro  membrana,  quae  pulmonem 
circumdat,  ita  cum  pleura  costarum  propria 
committitur  : pari  ratione  jecur  septo  transver- 
so adnecti  potest.  Modo  intestina  cohaerent ; 
modo  omento , modo  peritonaeo,  quod  ventris  pa- 
rietes obtegit,  junguntur.  Illud  quoque  admi- 
rari oportet,  viscera  inter  haec  officiis  satis  bene 
fungi,  hominemque  valetudine  haud  incommo- 
da perfrui.  Dignum  est  notatu  actionem  ad- 
haesionis genitricem  praesentem  bono  indicio 
semper  per  se  habendam  esse  : non  solum  enim 
vetat  ne  humor  in  penetralia  fundatur,  graviter 
laesurus ; verum  etiam  usu  docemur  eandem 
non  nisi  corpori  vegeto  bonique  habitus  accede- 
re : et  deficientem  fieri  causam  praecipuam,  cur 
inflammationes  lentae  frequenter  in  ulcera  le- 
thalia  abeant. 

% 

Resolutio  sua  sponte  aliquanto  rarius  super- 
venit. Inflammatio  enim  alicubi,  et  maxime 
visceris  cordi  vicini,  simul  atque  accenditur, 
per  se  incitato  motu  increscere  pergit,  dum  eum 

gradum  attigerit,  quo  vasa,  mutata  actione,  pus 
secernere  incipiant.  Aliquando,  pleura,  costa- 
rum affecta,  empyema  nascitur  : ea  nempe  mem- 
brana pus,  uti  conjicio,  haud  secus  atque  glan- 
dula aliqua  suum  liquorem,  secernit.  Quod  si 
inflammentur  tela  ipsius  pulmonis  reticulata  e- 
jusdemque  membrana,  actio,  quam  prosequor, 
vomicam  facit.  Vomica  est  capsula  pure  referta  ; 
ideoque  duplici  actione  gignitur  : scilicet,  fibri- 
na organica  secreta,  unde  capsula  enascitur ; 
qua  porro  omnis  adhaesio  continetur  : necnon 
pure  intus  secreto.  Abscessuum  est  omnium 
prominere,  et  ad  exteriora  spectare  ; id  est,  vel 
ad  summam  cutem,  vel  ad  quandam  superficiem 
interiorem  iis  proximam,  sive  membrana  muco- 
sa, sive  serosa  obductam.  Hinc  vomicis  dirup- 
tis, pus  saepe  in  animae  meatum  funditur  ; 
quippe  qui  iisdem  conterminus  est.  Si  vomicae 
plures  aut  grandes  sint,  exinde  homo  derepente 
strangulari  potest.  Pessimum  est  autem,  si  pus 
ibi  inhaereat,  ubi  exitus  ei  non  patescit  : quod 
de  empyemate  praedicare  licet : cui  frequenter 
pus  non  nisi  scalpelli  ope  subducendum  est. 

Lugendum  est  pulmonem,  rupta  vomica,  et 
exputo  vel  ejecto  pure,  non  illico  redintegrari ; 
sed  induratum,  parumque  officio  exequendo  ha- 
bilem, superesse. 

Inflammatio  pulmonis  peracerba  in  cruorem 
intus  effusum  crebro  desiit : Hic  modo  in  cel- 
lulas spiritales,  modo  in  eas,  quas  tela  reticula- 
ta pulmonis  efficit ; modo  inter  ‘pleuram  pulmo- 
nis et  alteram  costarum  propriam,  fluit.  Hic 
exitus  luctuosissimus  est  existimandus. 

Si  eruor  Dysentericis , vasis  rosis  aut  ruptis, 
in  intestinum  profluit,  per  alvum  excerni  po- 
test. Quod  si  idem  pulmoni  evenit,  via,  qua 
sanguis  ejiciatur,  minus  facilis  patescit : huc  ac- 
cedit eum  eventum  et  inflammationem  acerbam 
praegressam  respirationem  impedire.  Mortem 
igitur  saepe  expectare  licet,  partim  ob  animae 
canales  obturatos,  partim  ob  vires  incitatione, 
cruore  intus  fuso,  venisque  arte  vacuefactis 
contritas. 

Phthisis  Pulmonalis  crebro  Pneumoniae  super- 
venit : tam  insidiari  potest,  ut  non  nisi  annis 

pluribus  post  hanc  inflammationem,  uti  videtur, 
finitam  appareat.  Plurimos  nautarum,  Pneu- 
monia prius  male  curata,  in  Phthisin  incidere 
cognovi. 

Fieri  potest,  ut  pulmonis  inflammatio  pituita 
multa  in  fistulas  spiritales  secreta  finiatur.  Ea 
corporis  indoles,  quae  actioni  pituitae  secretrici 
favet,  non  inflammationi  alendae  apta  est : vel, 
uti  alias  loquar,  ille  humor  secretus  et  exscrea- 
tus resolutionem  arguit.  Medicamenta  sputi 
moventia,  aut  certe  quaedam  ex  iis,  multum  et 
quam  celerrime  valent.  Sputum  puris  modo 
Pneumoniam  finit : vel  abscessu  dirupto,  et  pu- 
re in  cavum  pectoris  effluente,  empyema  exori- 
tur. 

Vir  ingeniosus  * mihi  amicissimus,  ita  exem- 
plum Pneumoniae  cruore  effuso  exceptae  de- 
scripsit. 


* J.  R.  Scott,  Armiger,  medicus  ad  classem  regiam,  de 
Botania  Edinburgi  praelector,  necnon  Societatis  Linnaeanae 
socius. 

Anno  mdcccxi  ineunte,  apud  navem  regiam 
Britannicam  “ Triton”  anchoris  in  flumine  Ta- 
go nixam,  valetudinarium  nautis  aegrotantibus 
accipiendis  accommodatum,  quidam  nauta  gravi 
et  multiplici  inflammatione  laboraverat : venis- 
que non  prius  satis  vacuefactis,  quam  ad  navem 
advenisset,  cito  periit ; neque  remedia,  quae  me- 
dici navales  praeceperint,  aliquid  juverunt.  Pau- 
cis diebus  post  adventum,  quaesitissimis  aerum- 
nis cruciatus,  periit.  Medicus  ante  dictus, 
aliique,  qui  ei  infelici  interfuerint,  fatum  cor- 
pori non  depleto  tribuebant.  Cadavere  secto, 
plurimum  sanguinis  utrique  pectoris  lateri  sub- 
esse  conspiciebatur.  Utrinque  pulmo  cruore 
onustus  notas  inflammationis  intima  penetralia 
adortae  ostendebat.  Cruor  atriis  pulmonis  in- 
clusus laete  rubebat.  Jecur  inflammatum  fuis- 
se videbatur.  Lien  ampliatus  sesquilibram  pen- 
debat, sanguini  coacto  haud  absimilis,  et  mollior 
aliquanto  quam  fert  natura.  Intestinum  ileum 
hic  illic  pari  ratione  inflammationis  prioris  sig- 
na sibi  praeferebat.  Aeger  antea  febre  inter- 
mittente laboraverat,  quam  viscera  inflammari 
coeperint  \ quam  ad  causam  lienis,  et  toitasse  je- 

cinoris  malum  referendum.  Dolor  aliaque  indi- 
cia molesta,  aegro  adhuc  spirante,  pectori  fere 
soli  insederant.  Paucis  horis  post  extremum 
spiritum  cadaver  patefiebat : fibrae  cordis  motri- 
ces  inspectae  et  incisae  praeter  naturam  pallere, 
et  fabricae  solutae  reperiebantur.  Quidam  me- 
dici navales  clarissimi,  qui  inter  cadaver  scru- 
tandum adessent,  asserere  haud  dubitabant  is- 
tum miserum  ob  venas  non  depletas  succubuis- 
se. Quamplurima  exempla  ejusmodi  citare  li- 
cet. 

Vir  ingeniosus  jam  memoratus  historiam  quo- 
que mecum  communicavit  cujusdam  'pneumo- 
nia affecti,  qui  anno  mdcccxii  apud  valetudi- 
narium Haslaranum  obiit,  abscessu  grandissi- 
mo pulmoni  inhaerente.  Iste  infelix  non  prius, 
relicta  nave,  ad  valetudinarium  traductus  fue- 
rat, quam  inflammatio  confirmata  vix  ulli  arti 
divellenda  sit  facta.  Venae  non  ineuntibus  ma- 
lis fuerant  depletae  ; ideoque  medici  valetudi- 
nario praepositi  perperam  sanguinem  mittebant. 
Hic  aeger  juventa  florebat  vegetus  ; inflamma- 
tio quam  celerrimo  passu  procedebat.  Latus 

dextrum  pectoris  compluribus  puris  libris  sca- 
tebat ; quod  septo  transverso  innixum  ejusdem 
faciem  inferiorem  convexam,  secus  atque  fert 
natura,  reddiderat.  Eidem  lateri  pulmo  peni- 
tus exesus  vel  resorptus  evanuerat,  id  quod  ca- 
vo vacuefacto  et  ope  spongiae  deterso  satis  pa- 
tebat. Alterum  pectoris  latus  integerrimum 
nihil  omnino  vitii  exhibebat. 

Medicus  * quidam  solertissimus  et  peritissi- 
mus,  cognito  exemplo  jam  dicto  Pneumoniae, 
meo  amico  supra  relato  dixit,  pulmonem  dex- 
trum non  prorsus  evanuisse  verisimile  esse  ; sed 
insigniter  extenuatum,  pressum  et  lapsum  in 
summa  et  postica  pectoris  parte  latitasse,  non 
nisi  studio  acerrimo  quaesitum  detegendum: 
eoque  se  inductum  fuisse,  qui  ita  opinetur,  quod 
sibi  ipsi  inter  medicinam  faciendam  exemplum 
istiusmodi  videre  acciderit  5 scilicet,  pulmonis 
deleti,  uti  initio  videbatur:  re  tamen  sedulo 
perpensa,  maximeque  in  mente  habito  notas  san- 
guinis e vasis  ruptis  profusi  prorsus  defuisse,  se 

* Andreas  Duncan  junior,  M.  D.  Pol.  Med.  in  hac  Aca- 
demia Professor. 

postea,  exemplo  consimili  observato,  cadaver 
patefactum  multo  accuratius  introspexisse  : et 
exinde  pulmonem  deprehendisse,  satis  integrum, 
id  est,  non  rosum  aut  dirutum  ; at  perexiguum, 
collapsum,  nec  nisi  acie  summa  discernendum. 
Quoties  exempla  hujusmodi  eveniunt,  pleura  pus 
secernat,  necesse  est : qualem  sane  alicubi  cor- 
poris actionem  frequenter  reperire  licet. 


DE  CAUSIS. 


Coelum  frigidum,  humidum,  varium,  maxime- 
que  ex  calido  derepente  frigidum,  hyems,  ver, 
praesertim  in  Britannia,  quibus  anni  tempestati- 
bus Eurus  et  Aquilo  perflant,  inter  causas  exci- 
tantes valentissimas  habenda.  Nulla  sane  frigore 
frequentior,  quod  sudore  suppresso  et  sanguine 
intus  impulsohunc  facessit  morbum.  Opportunio- 
res sunt  validi,  fibris  motricibus  rigidioribus  et 
firmis  praediti,  nondum  aetatem  mediam  trans- 
gressi ; carnibus  porro  conditis,  aliisque  cibis 

opiparis  vesci,  et  liquores  meracos  nimium  po- 
tare soliti ; id  est,  gulae  vinoque  dediti ; simul, 
que  plurimum  sub  dio  exercitati.  Neque  vero 
sanguine  pleni  et  fortes  soli  inflammationi  pro- 
positae patent : persaepe  enim  aegrotant  eadem 
annis  fracti,  certe  ve  ad  senium  jam  vergentes. 
Aetas  media  prae  j uventa,  pueritia  et  senectu- 
te, ei  favet ; maresque  procliviores  sunt,  quos 
adoriatur,  quam  foeminae.  Quinetiam,  nisus 
vehementes  musculorum,  qui  spiritui  inserviunt, 
inter  vocitandum,  canendum,  &c.  necnon  pec- 
tus ipsum  natura  angustius,  huc  pertinent.  Quan- 
to saepius  jam  afflixerit  haec  inflammatio,  tanto 
facilius  renascitur. 

Pneumonia  aliquando  vulgaris  grassatur,  vel 
epidemice , uti  medici  aiunt.  Morgagnius,  vir 
fide  dignissimus,  exinde  contendit  aeris  quen- 
dam  circumflui  habitum  hoc  efficere  : alii  pesti- 
lentem crediderunt.  Rheumatismus,  Podagra, 
Cynanche  Trachealis,  Hepatitis,  aliique  viscerum 
abdominis  morbi  in  inflammationem  propositam 
abierunt,  metastasi  scilicet  facta.  Quaecunque 
denique  Synocham  inferant,  pulmonem  inflam- 
mare possunt. 

DE  DIAGNOSI. 


Q,uum  jecur  pulmoni  dextro  conterminum  est, 
inflammatum  quaedam  habet  signa,  quae  Pneu- 
moniam quoque  denuntiant.  Dolor  autem,  je- 
core inflammato,  premente  manu  intenditur,  et 
ad  summam  humeri  dextri  partem  ascendit : 
quae  notae  pulmoni  affecto  desunt.  Jecinore 
laborante,  in  latus  sanum,  pulmone,  in  latus  af- 
fectum cubare  difficilius  est.  Nausea,  vomitus, 
singultus,  summa  cutis  et  oculi  lutea,  dejectio- 
nes fere  albidae,  quae  jecori  inflammato  adsunt, 
Pneumonia  vexatos  non  torquent.  Dolor,  He- 
patitide urgente,  lateri  dextro  abdominis  fere 
semper  insidet : Pneumonia  autem  exardente, 
alterutri  laterum  pectoris  subesse  potest.  Huc 
accedit,  sanguinem  missum  Hepatitide  aegro- 
tantibus subviridem  esse  videri,  tussimque,  ea- 
dem plectente,  non  inter  alte  inspirandum  ex- 
asperari : praeter  alia  indicia,  quae  hic  notare 
vix  opus  est. 

Pneumonia  a P eripneumonia  Notha  hisce  notis 
discernitur.  Haec  scilicet  stupore,  vertigine, 
capitis  dolore  immani,  dormiendi  cupiditate, 
motu  arteriarum,  teste  Lieutaudio,  exili  et  de- 
bili, sensuque  ponderis  et  molestiae  quodam, 
potius  quam  doloris  acuti,  denunciatur.  Prae- 
ter haec,  eadem  aggredi  consuevit  annis,  ebrie- 
tate aliundeve  fractos  ; imbecillos  et  ad  aquam 
intercutem  proclives. 

Modo  morbus,  quem  prosequor,  Catarrlium  eo 
simulat,  ut  vel  peritus  decipiatur : haud  raro 
sane  haec  duo  valetudinis  adversae  genera  ei- 
dem corpori  simul  accidunt.  Eo  minoris  refert 
dijudicare  posse,  quod  utrumque  eandem  me- 
dendi rationem  postulat.  Gravedo,  distillatio, 
sternutatio,  oculi  rubriores  et  lachrymantes,  vox 
rauca,  et  sputa  crebra,  &c.  Catarrlium  non  Pneu- 
moniam denotare  satis  intelliguntur. 

Quod  ad  Hydrotlioracem,  multum  hic  hydrops 
Pneumoniae  distat,  vix  aut  ne  vix  quidem  medi- 
cum solertem  falsurus.  Hydrope  pectoris  vexa- 

tis  vultus  angorem  vix  tolerandum  ostendit, 
pallidus,  demissus,  interdum  tumidus,  labris 
purpureis : dolor  nonnunauam  brachiorum  al- 
terutri aut  utrique,  alias  torpor  evenit.  Iisdem 
nisi  erectis,  vix  anhelare  licet;  et  brachia  figere 
solent,  quo  musculi  pectorales  respirationi  auxi- 
lientur.  Denique,  sensus  spiritus  mox  interclu- 
dendi, mortisque  instantis  crebro  opprimit. 
Quibus  perpensis,  haud  errandum  erit. 

'Pneumonia  Asthmati  eo  distat,  quod  integri- 
tatibus interjectis,  hoc  modo  accedit,  modo 
quiescit : subitoque,  media  fere  nocte,  primo 
somno  soluto,  invadit,  mane  decessurum  : idem 
porro  vultus  ratione,  spiritu  haud  citra  sibilum 
accepto,  aegroque  aurae  purioris,  vel  perflatus 
appetentissimo,  indicatur. 

Interdum  inflammatio,  de  qua  agimus,  Pleu- 
rodynen , id  est  musculos  pectoris  Rheumatismo 
tentatos,  tantum  simulat,  ut  vel  expertus  luda- 
tur. Utroque  horum  malorum  tortos  spirandi 
difficultas  gravis,  dolorque  inter  spiritum  tra- 
hendum intentior  cruciant.  Quos  vero  Pleuro- 

dyne  male  habet,  iis  dolor  ambulando  omnige- 
noque  motu  vel  levi  exacerbatur,  et  fibras  mus- 
culorum permeat ; partes  dolentes  frequenter 
rubent ; dolor  non  assiduus  subinde  quiescit : 
tussis  vel  nulla  vel  sputi  expers.  Quinetiam,  hoc 
malum  et  Rheumatismus  artuum  vicissim  occu- 
pare feruntur. 

Dolor  et  ardor,  circa  ventriculum,  manu  op- 
primente et  ingesto  quovis,  vel  mitissimo  exas- 
perata ; vomitus,  singultus,  suspiria,  vires  reso- 
lutae, delirium,  et  motus  arteriarum  duri  et 
exiles,  satis  Gastritidem  a Pneumonia  dignos- 
cunt. 

Diaphragmitis  cognoscitur  dolore  quodam  ur- 
gente marginibus  septi  transversi  infixo,  sensu 
pectoris  imi  quasi  fune  arctissimo  circumlati, 
delirio,  risu  sardonico , et  tussi  sputi  egena : 
quae  notae  vetant,  quo  minus  pulmo  inflamma- 
ri habeatur. 

Multa  Carditidi  cum  Pneumonia  sunt  com- 
munia : quaedam  tamen  illi  propria  existunt ; 

qualia,  cordis  actio  et  arteriarum  abnormis,  ani- 
mae defectio  crebra,  angor  quaesitissimus.  Huic 
arteriae  non  nisi  jam  inveteratae  inaequaliter  sa- 
liunt. 

Verminatio  signa  Pleuritidis  intulit ; si  fiden- 
dum Sauvagesio  et  Burserio,  qui  de  Pleurilide 
Verminosa  scripserunt.  Haec  vulgaris  instar 
pestilentis  morbi  dispersa  esse  fertur,  non  nisi 
dejectis  verminibus  tollenda.  Quos  verminatio 
enecuit,  iis  incisis  cadaveribus,  pulmo  indicia 
inflammationis  praegressae  prae  se  tulit.  Causa 
vix  sagacem  latebit ; scireque  licet  Pleuritidem 
Verminosam  infantes  potissimum  adoriri. 

Townsendius  apud  librum,  de  medicina 
practica  scriptum,  meminit  ventriculi  inflatio- 
nem et  dolorem  spasmo  ortum  eo  pulmonis  in- 
flammationem retulisse,  ut  aliquando  medici 
perperam  hanc  subesse,  judicaverint ; et  sangui- 
nem, haud  nitra  summum  vitae  discrimen,  mise- 
rint. Satis  est  hic  notare,  dolorem  spasmo  o- 
riundum  semper  manu  opprimente  intendi. 
Quod  si  dubitare  licerit,  huc  accedit,  febrem  fe- 
re deessej  motus  arteriarum  duros  non  esse;  de- 

nique,  dolores,  quos  spasmus  aut  inflatio  gignit, 
continentes  non  esse. 


DE  SIGNORUM  RATIONE. 


In  animo  est,  signis  levioribus  praetermissis, 
non  nisi  graviorum  rationi  insistere. 

Dolor  pleuritide  urgente  acutus,  perip- 
neumona,  obtusior. — Membranae,  quae  costas 
obducit,  nervi  quam  plurimi,  scilicet  dorsales,  in- 
sperguntur; quibus  caret  altera  pulmoni  circum- 
jecta. Illi  igitur  inflammatae  contingit  sensus 
quaesitior,  ideoque  dolor  accenditur  longe  acu- 
tior. 

Dolor  spiritu  accipiendo  auctus. — Inter 
inspirandum  utraque  membranarum  extenditur, 
et  pulmo  ipse  amplificatur  ; quo  fit,  ut  omnes 
partes  inflammatae  perquam  irritentur. 

Dolor  manu  premente  nihilo  saevior  est, 
eo  quod  costae  musculique  iis  interjecti  vetant, 
quo  minus  opprimi  possint  pulmo  et  ejus  mem- 
branae. 

Dolor  homine  in  latus  affectum  cubante 
acuitur,  quia  inter  haec  pulmo  sanus  alterum 
inflammatum  gravat. 

Spirandi  difficultas. — Non  solum  propter 
dolorem,  piget  aegrum  alte  spirare,  verum  e- 
tiam,  P eripneumonia  torquente,  cavernae  telae 
reticulatae  pulmonis  propriae  lympha  secreta, 
nec  raro  cruore  effuso  oppletae,  animae  canales 
et  vesiculas  aere  probe  distendi  non  sinunt. 
Hinc  porro  non  solum  spiritus  aegre  trahitur 
et  emittitur ; sed  quoque  sanguine  pulmonem 
tarde  et  difficulter  permeante,  vultus  persaepe 
rubet  et  intumescit. 

Tussis.— Membrana  animae  fistularum  inti- 
ma, inter  principia,  deficiente  pituita,  justo  sic- 
cioi  est,  ideoque  irritabilior.  Hinc,  ob  consen- 
sum, quo  eadem  et  musculi  pectoris  invicem 

consociantur,  aere  illam  exasperante,  hi  ad  ac- 
tionem abnormem,  qua  tussis  continetur,  inci- 
tantur. Morbo  ingravescente,  tussis,  latice  in- 
tus effuso,  gravior  fit. 

Difficultas  cubandi  in  latus  sanum  ur- 
gente vomica  vel  empyemate. — Quoties  aeger 
in  partem  sanam  decumbit,  pus  intus  altera  in- 
clusum gravi  nutu  mediastinum  et  integrum  pul- 
monem opprimat,  necesse  est ; unde  spiritus 
multo  difficilior. 

Labra  purpurascunt,  et  spiritus  trahitur 

ET  EMITTITUR  CREBRO,  DIFFICULTER  NEC  SINE 

strepitu,  humore  in  vesiculas  spiritales  profuso; 
quod  exinde  non  licet  aeri  circumfluo  sanguinem 
salutariter  mutare  ; meatusque  animae  minus 
aequo  fit  illius  capax.  Quinetiam,  aer  et  humor 
inter  se  quasi  mixta  faciunt  ut  strepitus  inter 
anhelandum  edatur. 

DE  PROGNOSI. 


De  eventu  futuro  judicandum  erit,  perspectis 
aegri  aetate,  virium  ratione,  signis  ; quinetiam, 
cognito  medendi  modo  jam  adhibito,  prout  auxi- 
lia medicinae  idonea  tempestive  fuerint  data, 
aut  praetermissa : Interest  quoque,  alius  necne 
morbus  malignus  vel  pestilens  huic  inflamma- 
tioni accedat. 

Is  fere  salvus  fore  judicandus,  cui  pituita  cras- 
sa, opaca,  albida  aut  subflava,  pauloque  sangui- 
nis tincta,  et  multa,  ex  facili  exscreatur ; cui  fe- 
bris inclinatur,  spiritus  expeditior : cui  sanguis 
e naribus,  venis  haemorrhoidalibasve,  aut  mu- 
lieri menstrua  profluunt ; sudor  vel  alvus  pro- 
fusa accidunt : cui  demum  cutis  summa  mature 
Erysipelate  aut  Miliaria  efflorescit,  abscessus 

alicubi  apparet,  urinaque  crassa  excernitur,  ex 
qua  multum  concreti  descendit. 

In  praecipiti  contra  hominem  testantur  febris 
ardentissima,  spirandi  difficultas  summa,  ita  ut 
non  nisi  erecto  spirare  liceat ; vultus  tumefac- 
tus ; motus  arteriarum  inaequalis ; sudor  geli- 
dus, non  ubique  corporis,  at  praesertim  circa  pec- 
tus et  cervicem  ; dolor  vagus,  att  uno  ad  alte- 
rum latus  pertinens  ; modo  partem  initio  tenta- 
tam  relicturus.  Huc  accedunt  sputum  exiguum, 
et  difficile,  pituitae  spumantis  et  cruentae ; anxie- 
tas et  inquietudo ; urina  diluta  et  copiosa  ; stu- 
por ; delirium ; sputa  derepente  crebra  et  per- 
exigua. Quae  omnia  infelicem  periturum  sae- 
pius denunciat. 

Frequenter  Pneumonia  sua  sponte,  alma  na- 
tura pene  unica  medicatrice,  resolvitur.  Verun- 
tamen  multo  saepius,  nisi  medicus  ope  summa 
et  inter  principia  renitatur,  increscere  pergit,  et 
usque  ad  diem  decimum,  duodecimum,  vel  quar- 
tum decimum  non  raro  trahit,  potius  pertinax 
quam  acuta  : si  praeter  haec,  membra  crebro 

inhorrescunt,  suppuratio  metuenda.  Haec  in 
fatum,  an  salutem  recidivam  sit  desitura,  indica- 
bunt corporis  indoles,  habitus  et  signa.  Metu- 
endum erit,  si,  dolore  mitescente,  tussis  et  spi- 
randi difficultas  acuuntur  ; si  sputum  quiescit ; 
si  aeger  facilius  in  latus  affectum  cubat ; si  mo- 
tus arteriarum  citiores  fiant ; si  febris  vesperi 
exardet,  matutino  tempore  decedit ; summaque 
cutis  noctu  sudore  diffluit.  Haec  enim  febrem 
hecticam  quaesitissimam,  extenuaturam,  infirma- 
turam, et  demum  occisuram,  arguunt. 

Gangraena  procul  dubio  pessimus  est  omnium 
hujus  morbi  eventuum  ; quam  raro  evenire  fe- 
lix est.  Si  quando  supervenit,  latici  aut  cruo- 
ri  intus  effuso  fere  adjungitur.  Hanc  venturam 
suspicamur,  si  venis  rite  vacuefactis  aliisque 
remediis  ministratis  inflammatio  parum  cesserit : 
jam  vero  accessisse  notant  dolor  ex  improviso 
quiescens,  citra  sudorem,  urinam,  alvum  bilio- 
sam, cursum  sanguinis,  aut  aliud  quodvis  proflu- 
vium judicatorium,  sive  criticum,  ut  aiunt;  vi- 
res dilapsae;  pulsus  arteriarum  imbecilli,  citissi- 
mi et  inaequales  ; vultus  ex  rubro  vel  purpureo 

expallescens ; sudor  gelidus.  Quod  si  his  adj  ician- 
tur  nervorum  distentiones,  tremor,  singultus  ; si 
tendines  artuum  manui  impositae  subsilire  qua- 
si sentiantur  ; miserum  jam  abripiendum  esse 
constat.  Quod  ad  cruorem  aut  humorem  effu- 
sum, luctuosissimum  profecto  exitum,  cognosci- 
tur spiritu  crebro,  languide  nec  sine  strepitu  ac- 
cepto et  emisso,  peneque,  nisi  trunco  corporis 
erecto,  intercluso  ; aliquando  aegro  prorsum  in- 
clinato facilius  anhelante  ; pulsu  arteriarum  exi- 
li, inaequali  et  celeri,  vultuque  coeruleo. 


QUAE  SECTIS  CADAVERIBUS 
DEPREHENDANTUR. 


N otae  inflammationis  praegressae,  patefactis 
cadaveribus,  pulmoni,  membranae  ejusdem  ex- 
teriori, aut  pleurae  costarum  contingere  reperi- 
Untur.  Aliquando  cavernae  telae  reticulatae 
cruorem  aut  lympham  effusum  continent : mo- 

do  latex  aquosus  ‘pericardium  aut  pleuram  cos- 
tarum distendere  observatur ; alias  humor  lac- 
teus aut  sanguine  tinctus.  Pulmo  et  ramuli  as- 
perae arteriae  non  raro  pure  subviridi  obturan- 
tur. Frequentissime  pleurae  alicubi  praeter  na- 
turam cohaerent. 

Pulmo  inflammationem  acerbam  passus  com- 
pagem sibi  densiorem  praeferre,  saturioris  esse 
coloris,  et  jecur  quod  ad  fabricam  et  dotes  ocu- 
lis evidentes,  simulare  fertur. 


DE  MEDENDI  RATIONE. 


Unicum  consilium  omnia  remedia  ministranda 
complectitur:  hoc  est,  inflammationem  quam  ce- 
lerrime tollere.  Misso  sanguini  potissimum  in- 
nitendum : saepe  id  genus  exinanitionis  solum 
quam  primum  hanc  inflammationem  fugavit. 
Per  hiatum  amplissimum  sanguinem  profluere 

oportet ; nec  prius  ejus  cursus  arte  cohibendus 
est,  quam  signa  inclinari  coeperint,  animave  de- 
fectura videatur.  Satius  est  copiam  magnam 
principio  educere,  quam  crebro  minorem  detra- 
here : quum  enim  vasa  non  facultate  pollent  se 
moli  plurimum  et  repente  imminutae  statim  ac- 
commodandi, celeriter  vacuefacta  plus  quam 
pedetentim  depleta  collabuntur.  Res  est  no- 
tissima uncias  x sanguinis,  permagna  incisura 
citissime  profusas,  vel  robusto  syncopen  facilius 
illaturas,  libris  n aut  m lentiori  passu  emissis. 

Perraro  satis  est  semel  venas  exinanire : imo 
vero  intra  unum  diem,  saepe  bis  terve  id  fieri 
debebit.  Siquidem  porro  febris  et  inflammatio 
vesperi  exardent,  eo  tempore  venae  optime  de- 
plentur. Medicus  quidam  mihi  amicissimus  an- 
tea * memoratus,  cuidam  pneumonia  vexato  un- 
cias sanguinis  xxxvi  eripuit,  vena  brachii  inci- 
sa ; id  exactum  animae  defectio  protinus  exce- 
pit : inflammatio  prius  horas  xvi  permanserat 
incitatissima  ; illicoque  resoluta  abiit. 


* J.  R.  Scott,  Med.  and  Phys.  Journal,  vol.  xxvii,  p.  94. 

Quantum  sanguinis  mitti  oporteat,  erit  judi- 
candum, perspectis  aetate,  sexu,  corporis  in- 
dole, arteriarum  pulsu,  inflammationisque  indi- 
ciis, prout  haec  leviora  sint  aut  graviora.  Ple- 
risque  pneumonia  acuta  et  signis  evidentioribus 
designata  implicatis,  initio  sesquilibra  sanguinis 
elicienda : aliquando  non  opus  erit  amplius  san- 
guinis mittere.  Quidam  intra  tres  quatuorve 
dies,  quatuor  vel  quinque  libras  sanguinis  impu- 
ne, imo  vero  utiliter,  abstrahi  sustinent.  Prae- 
cepta autem  perpetua  de  venis  exinaniendis 
ferre  non  licet ; siquidem  notarum  ratio,  natu- 
ra febris  simul  vulgaris  grassantis,  et  alia  istius- 
modi,  quousque  et  quoties  sanguis  educeretur, 
docebunt.  Scire  quoque  licet,  quanquam  san- 
guini detracto,  principi  remediorum,  fidendum 
sit,  tamen  certos  esse  limites,  quos  ultra  metu 
vacare  nequit;  ideoque  cavendum,  et  omnia  esse 
circumspiciendum.  Venae  tutius  et  efficacius 
ante  diem  tertium  vel  quartum  ex  inflammatio- 
ne incoepta,  quam  serius,  feriri  solent.  Verun- 
tamen,  hoc  lege  certa  eo  usque  caret,  ut  non- 
nunquam,  vel  quinto,  sexto  die,  aut  serius,  in- 

flammatione  saeva,  nec  viribus  fractis,  easdem 
vacuefacere  deceat. 

Quoties  typhus  pulmoni  inflammato  adjungi- 
tur, salus  non  expectanda,  nisi  hoc  viscere  ma- 
ture expedito,  venis  nimirum  rite  depletis. 
Undecunque  pulmonis  vasa  praeter  naturam  op- 
pleantur,  quum  ejus  officio  integro  opus  est,  quo 
vitae  flamma  rite  alatur,  eadem  protinus  exone- 
rare oportet.  Neque  typhus  inflammationi  ac- 
cedens medicum  a sanguine  mittendo  recte  de- 
terret. Sine  dubio  cauta  manus  adhibenda : 
nosse  tamen  juvat,  inflammationem  pulmonis  eo 
exinanientia  desiderare,  corporibus  imbecillis, 
quod  haecce  prae  vegetis  ei  succumbunt.  Hi- 
rudines quoque  vel  cucurbitulas  cum  ferro  sum- 
mae cuti  proxime  partem  dolentem  imponere 
juvabit ; si  sanguine  jam  satis  per  venam  brachii 
ictam  abstracto,  inflammatio  tamen  non  peni- 
tus conquieverit : vel  si  vires  languentes  venas 
scalpello  vacuefieri  non  sinunt ; id  quod  urbanis 
saepe  obvenit. 


Omnia,  quae  regimen  antiphlogisticum  am- 

plectitur,  servanda,  ad  devincendam,  tum  quoque 
ad  praecavendam  hanc  inflammationem.  Inci- 
tamenta excludenda  : conclave,  ubi  aeger  cubat, 
perflatum  accipere  debet : ejusdemque  tempe- 
ries gradu  circiter  lxmo  instrumenti  Fahrenhei- 
tani  indicanda.  Aeger  porro  stragulis  tenuio- 
ribus, capite  paulo  elatiori,  velandus. 

Exulcerantia  plurimum  juverunt:  at  melius 
est  antea  sanguinem  bis  detraxisse,  quam  emplas- 
trum meloes  vesicatorii  admoveatur  : nimirum, 
febre  et  incitatione  tantum  inclinatis,  ut  prae- 
ter modum  irritare  non  possit.  Nec  vero  om- 
nes medici  ita  sentiunt : Joannes  Pringelius 
Eques,  negat  ullo  tempore  hoc  remedium  non 
tuto  et  utilissime  adhiberi. 

Quam  proxime  partem  dolentem  emplastrum 
meloes  applicandum  ; exiguum  esse,  et  crebro 
novari  oportet. 

De  alvi  purgantibus. — Alvum  solutam  ha- 
bere nunquam  non  permagni  interest.  Submu- 
riate  hydrargyri  hunc  in  finem  utendum  : dein- 

de  quivis  salium  mediorum  dejectioni  moliendae 
aptorum  dandus  ; alvusque  mulcentibus  ducen- 
da. Dignum  est  notatu,  corpore  jam  penitus 
depleto,  spirandi  difficultatem  frequenter  super- 
esse,  spasmo  unico  ortam.  Quod  si  ita  se  habeat, 
hoc  malum  aliaque  eodem  fonte  nata  opio  et 
aetheri  sulpkurico  ministratis  cedent.  Siquidem 
imbecillitas  fibras  motrices  spasmo  subeundo  ap- 
tat, verisimile  est  vires  exinanitione  fractas  ejus- 
dem causam  esse. 

Opium,  si  prius  venis  depletis,  alvo  expur- 
gata, et  materia  aliis  modis  dempta,  febris  et 
spirandi  difficultas  jam  decreverint,  optime  ad 
tussim  molestam  consopiendam  datur  ; praeser- 
tim, si  medicamina  sudoris  cientia  simul  prae- 
cipiuntur. Quinetiam,  ubi  aeger  eo  corpore  de- 
pleto infirmatur,  ut  non  tuto  iterum  vacueface- 
re liceat,  paucae  guttae  tincturae  opii  quotidie 
paulo  ante  accessionem  vespertinam  conceden- 
dae. Hamiltonus  *,  medicus  spectatissimus  a- 
pud  Lynn  Regis  artem  medendi  exercens,  o- 


• Vide  Vol.  ix.  of  tlie  Edinburgh  Medical  Commentaries. 

■pium  submuriati  hydrargyri  adjectum,  in  luinc 
aliasque  inflammationes  summo  profectu  minis- 
travit. 

Conjicio  istam  curationem  summo  metu  care- 
re non  posse ; opiumque  vel  per  se,  vel  submu- 
riate  hydrargyri  mistum,  insigniter  nocere,  in- 
flammatione jam  substante : siquidem  hic  suc- 
cus praepotens  omnia  secernenda  et  excernen- 
da supprimendo  febrem  acuit  et  intendit. 

Denique,  uti  paucis  absolvam,  opium  non  pa- 
rum opitulabitur  ; ubi,  inflammatione  jam  de- 
bellata et  sanguine  satis  detracto,  tussis  admo- 
dum irritat : nemo  autem  ei,  veluti  praecipuo 
auxilio,  confidere  debet. 

Vomitum  medicamentis  movere,  me  judice, 
periculosum  est ; etiamsi  quidam  permagni  eun- 
dem habuerint.  Nauseam,  citra  vomitum  ex- 
citare, exiguis  tartratis  antimonii.  modis,  saepe 
proderit,  saeviente  inflammatione ; cor  enim 
et  arterias  sedat ; et  fibras  motrices  omnes  lax- 

at ; eoque  spasmum,  inflammationis  comitem  re- 
solvit, sputumque  et  cutis  halitum  evocat. 

Praeparatis  ex  antimonio  utendum  • duplici- 
que  consilio : nimirum,  ad  sudorem  et  sputum 
eliciendum.  Nosse  sane  juvat,  quodvis  sudoris 
ciendi  potens  quoque  sputo  favere.  Scillae  ma- 
ritimae radix  bene  iis  jungitur  : at  vero  ammo- 
niacum  et  reliquae  gummi-resinarum  non  nisi,  fu- 
gata inflammatione, ingerenda;  quippe  quae  mul- 
tum exasperant  et  calefaciunt. 

Si  tussis  sputi  expers  tentat,  vapor  aqua  fer- 
vente exortus  inhalandus  ; aut  quem  aqua  fer- 
vida et  acetum  invicem  mista  evolvunt.  Eun- 
dem in  finem  pedes  aqua  tepida  lavare,  aut  te- 
pidario uti,  cujus  temperies  gradu  xcviT0  in- 
strumenti Fahrenheitani  indicetur,  utile  erit. 
Fertur  enim  irritationem  generis  nervosi  seda- 
re ; et  secernenda  et  excernenda  ideoque  spu- 
tum promovere  et  summam  cutem  leni  sudore 
madefacere. 

De  Hydrargyro. — Quidam  contenderunt, 

praeparata  ex  Hydrargyro  ita  concessa,  ut  hu- 
mores circumeuntes  eo  imbuantur,  et  os  saliva 
scateat,  esse  adjutura.  Novi  virum  peritissimum, 
Radulphum  Eden,  medicum  ad  navem  bellicam 
“ Victory”  constitutum,  qui  hoc  acerrimum 
medicamentum  fructu  insigni  adhibuerit.  Ubi 
classis  Britannica,  Jacobo  Saumarez,  Equite, 
praefecto,  apud  mare  Balticum  commoraretur, 
multi  ex  nautis  ad  navem  jam  dictam  pertinenti- 
bus Pneumonia  aegrotabant ; et  aliqui  recte,  uti 
videtur,  curati  peribant.  Deinde  medicus  jam 
propositus  Submurias  Plydrargyri  ingerere  coe- 
pit : ita  ut  secunda  quaque  hora  duo  grana  prae- 
ciperentur, dum  alvum  expurgaverint.  Idem 
medicus  negat  ullos  obiisse,  quibus  hoc  reme- 
dium salivae  cursum  et  dejectionem  moverit. 
Eodem  uti  coepisse  solebat,  jam  vena  brachii  se- 
mel incisa. 

Quantumcunque  fidei  iis  debeatur,  qui  tantis 
laudibus  hydrargyrum  prosequuntur,  confiteor 
tamen  venam  secare,  me  judice,  hominem  esse 
salvum  praestare  : sanguineque  non  satis  demp- 

to,  caetera  medicinae  praesidia  et  auxilia  mini- 
mi esse  facienda. 

Folia  Digitalis  Purpureae  summam  utilitatem 
pollicentur  : inflammatione  jam  remissiori  et  do- 
lore superstite  danda  : id  est,  ubi  vires  nunc  ex- 
inanientibus lapsae  corpus  amplius  depleri  non 
sinunt : tamen  incitationem  doloris  et  tussis, 
&c.  genitricem  devinci  oportet.  Guttae  xv 
Tincturae  Digitalis  Purpureae  bis  quotidie,  aut 
sesquigranum  pulveris  foliorum  indies  sumenda. 
Si,  ob  corporis  proprietatem,  hoc  medicamentum 
nauseam,  vertiginem,  animae  defectionem,  sudo- 
res gelidos,  et  alias  notas  terrentes  edat,  (quod 
die  fere  quarto  quintove  post  idem  primo  inges- 
tum fieri  consuevit,)  protinus  est  praetermitten- 
dum, et  vires  simul  vino,  alcohole  aethereve  sul- 
phurico  refocillandae. 

Denique,  curatio  Pneumoniae  satis  est  simplex. 
Istae  voces  “ deplendum,  idque  celeriter,”  eam 
complectuntur.  Permagni  profecto  interest,  ut 
sanguis  citissime  effluat ; multo  pluris,  quam  ut 
moles  insignis  abstrahatur  : cujus  rei  jam  ratio- 

nem  exponere  nixus  sum.  Quantum  sanguinis 
auferendum  sit,  edocebunt  signa,  prout  acerba 
sint  aut  mitia,  aetatis,  virium,  et  corporis  ratio  ; 
prout  homo  sit  juventa  vegetus  aut  ad  senium 
vergens,  robustus,  aut  imbecillus,  quadratus  et 
procerus,  aut  gracilis.  Pauci  medicorum  san- 
guinem detractum  metiuntur  : potius,  signis  et 
viribus  perspectis,  quando  satis  fluxerit,  sta- 
tuunt. Corpora  humana  magis  equidem  opinio- 
ne vacuefieri  impune  possunt : incredibile  est 
dictu,  quantam  molem  sanguinis  elicitam  salus 
recidiva  exceperit.  Rushius  in  libro,  cui  no- 
men “ Medical  Inquiries,”  complura  exempla 
hujusmodi  edidit.  Gregorius  meminit,  inter 
praelegendum,  cuidam  Pneumonia  implicato  in- 
ter horas  viginti  quatuor  uncias  sanguinis  cxxiii 
missas  fuisse.  Iste  homo  jam  nunc,  uti  credo, 
integer  vivit  ; nemo,  ni  fallor,  Pneumonia  labo- 
rantium unquam  tantam  exinanitionem  tantulo 
spatio  temporis  subiit.  Non  affirmo  semper  opus 
esse  immanem  copiam  abstrahere  ; verisimile  est 
enim  perexiguum  modum  subito  ademptum  plus 
opitulari,  quam  ampliorem  et  lentum  rivum  pro- 
fusum. Exempla  tamen  hujusmodi  eo  sunt  uti- 

lia,  quod  clare  testantur  plurimum  sanguinis  im- 
pune abstrahi  posse.  Unciae  lx  saepe,  non  raro 
xcviii  missae  sunt.  * Birneius  cuidam  febre  fla- 
va vexato  venas  adeo  vacuefecit,  ut  unica  vice 
unciae  cx  proruperint ; aeger  paucis  diebus  re- 
valuit. Quicquid  demum,  saeviente  Pneumonia , 
flat,  mature  facto  opus  est. 


* Georgius  Birnie,  Armiger,  ad  navem  Regiam  “ Scaman- 
der” medicus,  qui  cum  viro  mihi  amicissimo  Scott,  id  exem- 
plum febris  flavae  insigne,  literis  publice  mandandum,  com- 
municavit. 


FINIS. 

